
საქართველოს პარლამენტის დადგენილება
რუსეთის ფედერაციის სამხედრო ძალების მიერ საქართველოს ტერიტორიის დაბომბვის ფაქტთან დაკავშირებით
საქართველოს პარლამენტი უკიდურეს აღშფოთებას გამოთქვამს 2002 წლის 23 აგვისტოს რუსეთის ფედერაციის სამხედრო-საჰაერო ძალების მიერ საქართველოს ტერიტორიის დაბომბვის გამო, რასაც მოჰყვა მსხვერპლი მშვიდობიან მოსახლეობაში. აქედან გამომდინარე, ქვეყნის უსაფრთხოების უზრუნველყოფისა და საქართველოს საშინაო და საგარეო პოლიტიკის ძირითადი მიმართულებების შემდგომი განსაზღვრის მიზნით, საქართველოს პარლამენტი ადგენს:

1. რუსეთის ფედერაციის მიერ საქართველოს ტერიტორიიდან გუდაუთის სამხედრო ბაზის გაყვანის პროცესის განზრახ შეფერხებისა და სხვა სამხედრო ბაზების გაყვანის ვადების შეთანხმების შესახებ ეუთოს 1999 წლის სტამბოლის სამიტის გადაწყვეტილების შეუსრულებლობის გამო საქართველოს აღმასრულებელმა ხელისუფლებამ ცალმხრივად განსაზღვროს სამხედრო ბაზების გაყვანის ვადები და მიიღოს ყველა შესაბამისი ზომა მათ შესასრულებლად.

2. საქართველოს აღმასრულებელმა ხელისუფლებამ საქართველოს პარლამენტის მიერ არაერთგზის მიღებული გადაწყვეტილებების შესაბამისად დაუყოვნებლივ შეუწყვიტოს მანდატი რუსეთის სამშვიდობო ძალების კონტინგენტს და მიიღოს სათანადო ზომები, რათა მათ უმოკლეს ვადაში დატოვონ საქართველოს ტერიტორია.

3. რუსეთის ფედერაციის მიერ საქართველოს, როგორც სუვერენული სახელმწიფოს, წინააღმდეგ მიმართული შეიარაღებული აგრესიის არაერთ ფაქტზე დსთ-ის მხრიდან აბსოლუტური უმოქმედობის გამო მიზანშეუწონლად იქნეს მიჩნეული საქართველოს ყოფნა  დსთ-ის შემადგენლობაში და მიმართავს საქართველოს პრეზიდენტს დაიწყოს საჭირო პროცედურები დამოუკიდებელ სახელმწიფოთა თანამეგობრობაში გაწევრიანების შესახებ ხელშეკრულების დენონსირებისათვის.

4. საქართველოს აღმასრულებელმა ხელისუფლებამ უმოკლეს ვადაში შეიმუშაოს ქვეყნის თავდაცვისუნარიანობისა და უსაფრთხოების გადაუდებელი, დამატებითი ღონისძიებების გეგმა და მისი ფინანსური უზრუნველყოფის მიზნით საქართველოს პრეზიდენტმა პარლამენტს წარუდგინოს კანონპროექტი „საქართველოს 2002 წლის სახელმწიფო ბიუჯეტის შესახებ“ საქართველოს კანონში ცვლილებების შეტანის თაობაზე, აგრეთვე 2003 წლის სახელმწიფო ბიუჯეტის პროექტის შემუშავებისას გაითვალისწინოს ქვეყნის სამხედრო ძალების ფინანსური უზრუნველყოფის გაზრდისა და პრიორიტეტული დაფინანსების საკითხი.

5. საქართველოს საგარეო საქმეთა სამინისტრომ განსაზღვროს რუსეთის ფედერაციის მიერ დაბომბვების შედეგად საქართველოსადმი მიყენებული მატერიალური და მორალური ზარალის ოდენობა და მისი საერთაშორისო სტანდარტებით კომპენსირების მიზნით განახორციელოს შესაბამისი ღონისძიებები.

6. კონტროლი ამ დადგენილების შესრულებაზე დაევალოს საქართველოს პარლამენტის ბიუროს.

